Luottoluokittaja Fitch on alentanut Suomen luottoluokitusta yhdellä pykälällä. Luokitus on nyt ”AA+”, kun se aikaisemmin oli paras mahdollinen ”AAA”. Samalla Euroopan komissio on varoittanut Suomea julkistalouden tilasta. Varoitus tarkoittaa sitä, että komission on EU:n artiklojen ja sääntöjen mukaan aloitettava Suomen julkistalouden tarkempi tutkinta, jos vuotta 2015 koskevat ikävät ennakkoarviot toteutuvat.

-Tutkinta voi johtaa pitkäaikaisiin kontrolliprosesseihin, joiden päätepisteessä voi pahimillaan olla oman poliittisen päätösvallan rajoittaminen, valtiovarainministeri Alexander Stubb (kok.) kommentoi blogissaan.

Kaksi luottoluokittajaa on nyt pudottanut Suomen luokituksen parhaasta mahdollisesta kolmesta A:sta. S&P pudotti luokitusta vuoden 2014 lokakuussa ja Fitch siis viime yönä. Enää vain Moody’s pitää Suomea kolmen A:n luottoluokituksen arvoisena. Nordean päästrategi Jan von Gerich uskoo, että sekin pudottaa luokitustaan pian.

-Sinne meni Suomen toinen huippuluottoluokitus. Valitettavasti tämäkään tuskin toimii herätyksenä ongelmiemme syvyydestä. Fitchin luottoluokituksen alennus ei jää viimeiseksi. Vuoden päästä Suomella ei ole enää yhtään kolmen A:n luokitusta jäljellä, von Gerich kirjoittaa Twitterissä.

Fitch perustelee Suomen luottoluokituksen pudotusta muun muassa sillä, että Suomen talouskasvu on tällä hetkellä heikointa koko EU:n alueella Kreikkaa lukuunottamatta. Suomen talous kasvoi viime vuonna vain 0,4 prosenttia.

-Talouden heikkous näkyy epäsuotuisana kehityksenä. Fitch odottaa että Suomen valtionvelan suhde bkt:hen nousee 67,5 prosenttiin vuoteen 2020 mennessä, luottoluokittaja sanoo.

Alexander Stubbin mukaan viesti on syytä ottaa vakavasti.

-Luottoluokituksen aleneminen ei ole mikään ”business as usual” –varoitus, jonka jälkeen kaikki jatkuu kuin ennallaan. Se on merkki siitä, että meitä ulkopuolelta arvioivat ovat alkaneet menettää uskoaan Suomen kykyyn uudistua, hän sanoo.